Seneka

**Luzio Anneo Seneka** () halaber **Seneka Gaztea** edo, besterik gabe, **Seneka** deiturikoa (Kordoba, c. K.a. 4- Erroma, 65), batik bat moralari buruz aritu zen filosofo estoiko nabarmen bat izan zen. Erromatar Inperioko politika pertsonaia garrantzitsua ere izan zen. Bere idazkiei esker, mendeetan barrena estoizismoaren pentsaera ulertzeko ezinbesteko erreferentzia izan da. Bizitza politiko arrakastatsu eta azkenean dramatikoa ere izan zuen: Neron enperadorearen maisu eta aholkulari, Neron beraren aurkako konspirazio batean nahasturik, heriotza-zigorra ezarri zitzaion, baina bete baino lehen bere buruaz beste egin zuen.

## Bizitza 
Betika erromatar probintziako Corduban, egungo Kordoban, jaio zen K.a. 4. urtearen inguruan . Italia iparreko familia batekoa zen Marko Anneo Seneka edo *Seneka Zaharra* erretoriko edo hizlari ospetsuak eta Kordobako bertakoa zen familia erromanizatu batekoa zen Helvia bere amak izan zituzten hiru semeetatik bigarrena izan zen: Luzio Anneo Novato bere anaia zaharrena Galion prokontsul izango zen eta Anneo Mela anaia txikiena Lukano poetaren aita izan zen. Txikitan, K.o. 5. urterako, Erroman zegoen jada. Marzia bere izebak eraman zuen bertara, Senekaren beraren hitzetan , eta bere zaintzapean igaro zuen haurtzaroa. *Grammaticus* edo oinarrizko gaietarako irakasle baten eskuetan jarri zuten baina horrez gain maila altuko heziketa ere jaso zuen. Horrela, erretorika eta filosofia ikasi zituen, baina filosofiarako joera handiagoa erakutsi zuen txikitatik. Horrela, *Sextii* filosofia eskola estoiko-pitagoriko-zinikora bildu eta bertan Fabiano Papirio, Sozion eta Atalo filosofoen ikasbideak arretaz eta gogoz hartu zituen. Irakasle hauek erakusten zuten bizimodua ere jarraitu zuen: begetariano izan zen (urtebetera utzi behar izan bazuen ere), ohe gogorretan lo egin eta bainu hotzak hartu zituen bolada batez. Txikitatik sarri gaixorik, bere izebak zaintzen zuen askotan eta Galerio bere senarra urtetan Egiptoko prefektua izan zela baliatuz, beraiekin batera egon zen Alexandrian osasuna hobetzearren, 25. urtetik 31. urtera arte seguru asko. Prefektuaren giroan denetariko pertsonaia nabarmenak ezagutu zituen eta horrela egiptoar pentsaerarekin interesatu zen. Garai hartan Alexandria juduak, grekoak eta betiko egiptoarrak biltzen zituen hiria zela kontuan hartu behar da. *Egiptoko geografia eta erlijio errituak* izeneko liburu bat ere idatzi zuen bertan, egun galdurik dagoena . Alexandriatik abiatuz, Goi Egiptoraino bidaiak ere egin zituela egiaztatu da.

Galerio Erromara deitua izan zen eta Senekak ere bere osaba-izebekin joan behar izan zuen. Erromarako itzuliko bidaian ekaitz batek harrapatu zuen ontzia eta bertan hil zen Galerio. Ordurako osasun onez eta eragin politikoa atxikitzen zuen izena Martziaren babespean betiere, *cursus honorum* edo karrera politikoa jarraitu zuen eta horrela 33-35? urteetan kuestore izan zen, Tiberio enperadorearen konfiantzapean. Garai horretan lehenengo aldiz ezkondu eta Marko Anneo semea izan zuen. *De lapidum natura* (*Harrien izaeraren gainean*), *De piscium natura* (*Arrainen izaeraren gainean*) eta *De motu terrarum* (*Lurrikaren gainean*) liburuak idazten ditu urte hauetan, egun galdurik badaude ere. Kaligularen agintepean bere karrera politikoa jarraitu zuen, kuestore eta pretore bitarteko magistratua izan zen. Kaligularen arrebak ziren Julia Livila eta Agripinaren babesa izan zuen hasieran baina Kaligulak bere arrebak erbesteratu zituenean, kolokan jarri bide zen bere egoera. Zalantzazko sinesgarritasuna duen anekdota batean, Kaligulak Seneka hiltzeko agindua eman zuen bekaizkeriaz Senekaren hitzaldi arrakastatsua entzun ondoren, baina Seneka gaixorik zegoela eta laster berez hilko zela argudiatuz emakume ezezagun batek salbatu omen zuen . Kaligula eraila izan ondoren eta Klaudioren agintepean, Kaligulak erbesteratutako Julia Livila itzuli zen Erromara. Seneka pertsonaia ospetsua zen garai hartan. Klaudio bereganatzeko ahaleginetan, Mesalina bere emaztea eta Julia Livila bere iloba aritu ziren azpikeriatan. Horrela, Julia Livila eta Senekaren aurkako adulterio salaketa plazaratu zen. Horregatik Julia Livila erail eta Seneka Korsikara erbesteratu zuten 41. urtean. Korsikan naturari buruz ikertu eta arimari buruz pentsatzeko askatasuna eta lasaitasuna aurkitu zituen. Hausnarketa horien emaitza omen da egun galdurik dagoen *Munduaren eiteari buruz* izeneko idazkia. *Ad Helviam matrem de consolatione* eta *Ad Polybium de consolatione* gutun-entseguak bertan idatzi zituen .

[thumb|ezkerrera|200px|**Seneka** eta [Neron, Eduardo Barrónen eskultura batean (Kordoba)]]Mesalina erail eta gero, Klaudio Agripina gaztearekin ezkondu zenean itzuli zen Seneka Erromara eta berari esker lortu zuen pretore kargua 50. urtean. Domizio Agripinaren semea (gerora Neron izango zena) hezteko ardura eman zion Agripinak berak Senekari, *praeceptor* gisa, Britaniko Klaudioren semea baztertzeko ahaleginetan. Garai horretan hil arte bere bigarren emaztea izango zen Pompeia Paulinarekin ezkondu zen. 54. urtean Agripinaren aginduz Klaudio pozoitua erail zutenean, Neron enperadore berriak eman behar zuen hildakoaren alabantza hitzaldia Senekak idatzi zuen, baina aldi berean Klaudiori iseka egiten zion idazki bat ere plazaratu zuen: *Apocolocyntosis divi Claudii* izenburuko satira . Agripinak Seneka erabili bazuen ere, Senekak ere bere interesei begiratzen zien konspirazio hauetan: Neroni esker asko aberastu zen eta bere ideia politikoak errealitate bihurtzen ari ziren . Kontuan hartu behar da Seneka errepublikazalea zela eta ez zuela begi onez ikusten aurreko enperadorearen eta ingurukoen neurrigabeko boterea. Kontsul izendatu zuten 56. urtean. 58. urtean Neron eta bere aholkulariak zen Seneka eta Sexto Afranio Burro pretore prefektua Agripinarengandik urrunduak ziren, Agripina Neron bere semearen aurka jartzen hasia baitzen bere maitaleak eta ezkontza asmoak zirela-eta. Neroni Agripina erailtzeko aholkua eman zion Senekak azkenik: Agripina 59. urteko martxoan eraila izan zen . Senekak gutun bat idatzi zion Senatuari Neron defendatuz eta Agripinaren hilketa justifikatuz.

[thumb|[Luca Giordanoren *Senekaren heriotza* (1684)]]
Ondoren, Neronen neurrigabeko boterea eta despotismoa ikusirik, politika alde batera uzten hasi zen Seneka, bere aurkako kritikak areagotu ahala. Sexto Afranio Burro bere lagunaren heriotza izango zen bizitza publikoa erabat uzteko erabakia hartzera bultzatu zuena 62. urtean. Hala eskatu zion Neroni, bere ondasun guztiak eskaintzearekin batera. Erromako gortea utzirik, *Epistulae Morales ad Lucilium* entsegu moralak idatzi zituen. Azkenik, Neronen aurkako Pisonen konspirazioan nahastu eta bere buruaz beste egitera behartua izan zen 65. urtean. Haren heriotzari buruzko xehetasunak Tazitoren *Analetan* kontatzen dira .

## Pentsamendua 
Seneka ez da filosofia sistema berri baten sortzailea. Bere garaian oparoak ziren filosofia estoikoaren iturrietatik edaten duen pentsalaria izan zen, pentsamendu estoikoaren alderdi zenbait zehazten dituena. Halaber, xehetasun teorikoak alde batera utzi eta batik bat aholku praktikoak ematen dituen filosofoa da. Beste alde batetik, Seneka eklektikoa izan zen eta horrela beste filosofia eskolen irakaspenak ez zituen baztertu, Epikuro kasu. Filosofia bizitza bera da bere iritziz . Hori horrela, haren filosofia zalantzan jarri izan da eta bigarren mailako pentsalaritzat jo, estoizismoaren jarraitzaile eta dibulgatzaile hutsa dela adieraziz. Senekak, ordea, bere independentzia intelektuala aldarrikatu zuen bere idazkietan, betiere bere burua estoikotzat joz. Beharrezko zuenean gainera, estoikoak izan ez ziren filosofoen kontzeptuak eta ideiak bereganatu zituen, Platonen arima kontzeptua esaterako.

Gehien landu zuen arlo filosofikoa etika izan zen. Beste gaietan (epistemologia, logika, fisika...) jakintsua bazen ere , nola bizi behar den zen bere kezka nagusia. Pausoz pausoko sistema bat jarraitu beharrean, ordea, etika pertsonal bat irakasten digu, non norberak bere barnean arakatu behar duen bide jakintsu eta zuzena hartzeko.

## Lanak 
### Lan filosofikoak 
*Elkarrizketak* izenez (*Dialogi*) ezagutzen dira 40-65 urte bitartean Senekak idatziriko eta batik bat gai moralak aztertzen dituzten lanen bilduma bat . Ez dira benetako elkarrizketak, filosofoak lehenengo pertsonan hitz egiten baitu beti, *De tranquillitate animi* hizketaldian izan ezik, non Senekak Sereno bere lagunarekin benetako elkarrizketa bat irudikatzen duen. 

Hau da *Elkarrizketak* horien zerrenda:

* *Ad Marciam de consolatione * (40. urtea)
* *De ira libri III* (3 liburuki) (41. urtea)
* *Ad Helviam matrem de consolatione* (41-42 urteak)
* *Ad Polybium de consolatione* (43 urtea)
* *De brevitate vitae* (49. urtea) (Euskaraz *Bizitzaren laburtasunaz*, itzultzailea: Imanol Unzurrunzaga Goikoetxea. 1993. Klasikoak bilduma. 9. zk.)
* *De constantia sapientis* (55. urtea)
* *De vita beata* (58-59 urteak)
* *De otio* (62. urtea)
* *De tranquilitate animi* (62. urtea)
* *De providentia* (62-65 urteak)

Idatzi zituen betse lan filosofikoak hauek dira:

* *De clementia*, Neron enperadoreari idatzirikoa.
* *De beneficiis*, 7 liburukietan
* *Epistulae Morales ad Lucilium*
* *Naturales Quaestiones*

### Literatura lanak 
Tragedia hauek idatzi zituen:

* *Hercules furens*
* *Troades*
* *Phoenissae*
* *Medea*
* *Phaedra*
* *Oedipus*
* *Agamemnon*
* *Thyestes*

Klaudio enperadorearen satira bat ere idatzi zuen:

* *Apocolocyntosis divi Clauddi* (54. urtea), non Klaudioren heriotza eta ondorengoak kontatzen dituen.

## Erreferentziak 
## Bibliografia 
*  María Zambrano: *El pensamiento vivo de Séneca*, Siruela, Madrid, 1994.

## Ikus, gainera 
* Seneka efektua.

## Kanpo loturak